Document ID: 32001R0672

Κανονισμός (ΕΚ) αριθ. 672/2001 της Επιτροπής
της 2ας Απριλίου 2001
για την τροποποίηση του κανονισμού (ΕΚ) αριθ. 1750/1999 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγορτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και την τροποποίηση και κατάργηση ορισμένων κανονισμών(1), και ιδίως το άρθρο 50,
Εκτιμώντας τα ακόλουθα:
(1) Ο κανονισμός (ΕΚ) αριθ. 1750/1999 της Επιτροπής(2), όπως τροποποιήθηκε από τον κανονισμό (ΕΚ) αριθ. 2075/2000(3), απαιτεί επιστημονικά στοιχεία αποδεκτά από διεθνείς οργανισμούς με κύρος στον τομέα τα οποία αποδεικνύουν ότι τα ζώα εκτροφής ανήκουν σε φυλές που απειλούνται με εξαφάνιση. Τα επιστημονικά αυτά στοιχεία δεν έχουν ακόμη καθοριστεί πλήρως.
(2) Θα πρέπει λοιπόν να θεσπιστούν μεταβατικοί κανόνες προκειμένου να διευκολυνθεί η μετάβαση από τα προηγούμενα καθεστώτα στήριξης στο παρόν καθεστώς στήριξης της αγροτικής ανάπτυξης, μέχρις ότου καθοριστούν οριστικά τα εν λόγω επιστημονικά κριτήρια.
(3) Προκειμένου να διασφαλιστεί η συνέχεια της στήριξης όσον αφορά την εκτροφή ζώων που ανήκουν σε φυλές οι οποίες απειλούνται με εξαφάνιση, επιτρέπεται στα κράτη μέλη η ανάληψη υποχρεώσεων στο πλαίσιο του παρόντος καθεστώτος στήριξης της αγροτικής ανάπτυξης, μέχρι τις 31 Δεκεμβρίου 2001, για τις φυλές που ενισχύθηκαν στο πλαίσιο των προηγούμενων καθεστώτων.
(4) Προκειμένου να εξασφαλιστεί η συνέχιση της στήριξης, είναι αναγκαία η εφαρμογή του παρόντος κανονισμού από την 1η Ιανουαρίου 2000.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γεωργικών διαρθρώσεων και αγροτικής ανάπτυξης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο τέλος της δεύτερης περίπτωσης του σημείου 9.3.VI.Α του παραρτήματος του κανονισμού (ΕΚ) αριθ. 1750/1999 προστίθεται η ακόλουθη φράση: "Τα κράτη μέλη μπορούν να αναλαμβάνουν μέχρι τις 31 Δεκεμβρίου 2001 νέες υποχρεώσεις στο πλαίσιο του παρόντος καθεστώτος στήριξης της αγροτικής ανάπτυξης για τις φυλές που ενισχύθηκαν στο πλαίσιο των προηγούμενων καθεστώτων."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Απριλίου 2001.

Labels: 15
19
6